Sklep Sveta

z dne 25. julija 1978

o ustanovitvi Svetovalnega odbora na področju usposabljanja zobozdravnikov

(78/688/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju predloga Komisije,

ker se je Svet v svoji Resoluciji z dne 6. junija 1974 o medsebojnem priznavanju diplom, spričeval in drugih dokazil o dejanski izobrazbi izrekel za ustanovitev svetovalnih odborov;

ker je v okviru medsebojnega priznavanja diplom, spričeval in drugih dokazil o dejanski izobrazbi na področju zobozdravstva pomembno zagotoviti primerljivo zahtevno kakovost usposabljanja;

ker je za prispevek k doseganju tega cilja zaželeno, da se ustanovi svetovalni odbor, ki bo svetoval Komisiji,

SKLENIL:

Člen 1

V sestavi Komisije se ustanovi Svetovalni odbor za usposabljanje zobozdravnikov, v nadaljevanju "odbor".

Člen 2

1. Naloga odbora je pomagati pri zagotavljanju primerljivo visoke kakovosti usposabljanja zobozdravnikov v Skupnosti glede usposabljanja kliničnih zobozdravnikov in zobozdravnikov specialistov.

2. To nalogo izvaja zlasti:

- z izmenjavo splošnih informacij o metodah usposabljanja, o vsebini, stopnji in sestavi teoretičnega in praktičnega študija v državah članicah,

- z razpravo in posvetovanjem za razvijanje skupnih pristopov h kakovosti, ki jo je treba doseči pri usposabljanju zobozdravnikov in, na primeren način, k sestavi in vsebini takega usposabljanja,

- s pregledom nad prilagajanjem usposabljanja zobozdravnikov glede na razvoj stomatoloških ved in pregledom nad metodami poučevanja.

3. Komisiji in državam članicam odbor sporoča svoja mnenja in priporočila vključno, kadar to ocenjuje za primerno, s predlogi za spremembe členov, ki se nanašajo na usposabljanje zobozdravnikov, v Direktivah 78/686/EGS [1] in 78/687/EGS [2].

4. Odbor tudi svetuje Komisiji o vseh zadevah, ki mu jih predloži Komisija v zvezi z usposabljanjem zobozdravnikov.

Člen 3

1. Odbor sestavljajo po trije strokovnjaki iz vsake države članice, in sicer:

- en strokovnjak iz klinične stomatologije,

- en strokovnjak iz ustreznih fakultet univerze ali primerljivih ustanov,

- en strokovnjak iz pristojnih organov države članice.

2. Vsak član ima svojega namestnika. Namestniki se lahko udeležijo sej odbora.

3. Člane in njihove namestnike, navedene v odstavku 1 in 2, predlagajo države članice. Člana, navedena v prvi in drugi alinei odstavka 1, ter njuna namestnika predlagajo iz klinične stomatologije in iz ustreznih fakultet univerze ali primerljivih ustanov. Svet imenuje tako predlagane člane in njihove namestnike za člane odbora.

Člen 4

1. Mandat članov Odbora traja tri leta. Člani Odbora po izteku tega obdobja ostanejo na položaju, dokler jih ne nadomestijo novi ali dokler se jim mandat ne obnovi.

2. Mandat člana lahko preneha pred iztekom obdobja treh let zaradi njegovega odstopa ali smrti, ali pa ga nadomesti druga oseba v skladu s postopkom, predpisanim v členu 3. Novi član je imenovan za preostanek mandata.

Člen 5

Odbor izmed svojih članov izvoli predsednika in dva podpredsednika. Odbor sprejme svoj poslovnik. Predsednik odbora sestavi dnevni red sestankov po posvetu s Komisijo.

Člen 6

Odbor lahko ustanavlja delovne skupine, se obrne na opazovalce ali strokovnjake in jim omogoči, da mu pomagajo v zvezi z vsemi posebnimi vidiki njegovega dela.

Člen 7

Tajniške storitve za odbor zagotavlja Komisija.

V Bruslju, 25. julija 1978

Za Svet

Predsednik

K. Von Dohnanyi

[1] UL L 233, 24.8.1978, str. 1.

[2] UL L 233, 24.8.1978, str. 10.

--------------------------------------------------